Valtimon sisäinen maksakasvaimen sädehoito (SIRT)

|  |  |
| --- | --- |
| Kuvaus: | Ohje potilaalle maksakasvaimen valtimon sisäisen sädehoidon toteuttamisesta |

**TOIMENPIDE Valtimon sisäinen maksakasvaimen sädehoito (SIRT)**

Radioembolisaatio- eli SIRT-hoidossa kasvainta suonittaviin valtimoihin ruiskutetaan radioaktiivista isotooppia sisältäviä rakeita, joiden vain muutamia senttimetrejä kudoksessa kantava säteily aiheuttaa kasvainkudoksen tuhoutumista. Hoitojakso koostuu:

1. Esivalmistelutoimenpiteestä (ns. koeponnistuspäivä), jolloin testataan soveltuvuus hoitoon ja valmistelevasti suljetaan valtimosuonia hoitovaikutusalueen rajaamiseksi. Hoitovaikutusalue varmistetaan tutkimuksen jälkeen gammakuvauksella.
2. SIRT-hoitopäivästä, jolloin annetaan varsinainen radiolääkeaine (Yttrium-90).  
   Kumpanakin päivänä toimenpideradiologi tekee toimenpiteet ranteen tai nivusen valtimon kautta maksan ja tämän ympäristön valtimoihin. Toimenpidepäivien välillä on noin 2-4 viikkoa. (Ensimmäisen SIRT-hoidon yhteydessä saatetaan tehdä myös uudelleen ns. koeponnistus ja gammakuvaus).

**TOIMENPITEESEEN VALMISTAUTUMINEN**

Sinut kutsutaan toimenpiteitä varten vuodeosastolle.

Ole syömättä vähintään neljä tuntia ennen toimenpidettä. Jos sairastat insuliinihoitoista diabetestä, voit syödä aamupalan ja pistää insuliinin kaksi tuntia ennen toimenpidettä. Säännöllisessä käytössäsi olevat lääkkeet voit ottaa ennen toimenpidettä, mutta kuitenkin vähintään kaksi tuntia ennen.

Viikkoa ennen varsinaista SIRT-hoitopäivää aloitetaan vatsansuojalääke (yleensä omepratsoli tai pantopratsoli), ellei tämä hoito ole jo käytössä. Lääke jatkuu vähintään neljä viikkoa toimenpiteen jälkeen. Hoitopäivän yhteydessä sinulle aloitetaan kortisonihoito, joka jatkuu yleensä kahden viikon ajan.

Jos sinulla on käytössä verenohennuslääkkeitä, ilmoita siitä etukäteen vuodeosastolle tai lähettävälle poliklinikalle:

Tai

Jos sinulla on käytössä jokin **metformiinia (metformin hydrochlorid)** sisältävä, suun kautta nautittavaa sokeritautilääke, ilmoita siitä etukäteen vuodeosastolle:  
  
Lääkkeitä on ehkä jätettävä tauolle ennen toimenpidettä, mutta siitä saat osastolta/poliklinikalta erilliset ohjeet.  
  
Samoin, jos käytät **neidonhiuspuu**, **kiinankarhuputki, kalaöljy-ja omegavalmisteita tai valkosipuliuutetta**, jätä valmiste pois käytöstä vähintään viikko ennen toimenpidettä.  
  
Ilmoita myös, jos teillä on **jodi- tai puuduteyliherkkyys** tai olet raskaana.  
Sinusta otetaan verikokeita muutama päivä ennen toimenpidettä tai toimenpidepäivän aamuna.

**TOIMENPITEEN KULKU**

Toimenpidettä ennen sinulle laitetaan nestetiputus käteen.

Toimenpide tehdään tavallisesti paikallispuudutuksessa eikä vaadi yleisanestesiaa. Toimenpide voidaan tehdä nivus- tai rannevaltimon kautta. Pistopaikkaan laitetaan paikallispuudutus. Toimenpidepaikasta valtimoon punktoidaan katetri, jota pitkin hoidettava alue kuvataan ensin varjoaineella. Esivalmistelupäivänä tämän jälkeen saatetaan tukkia joitakin verisuonia hoitoalueen rajaamiseksi. Hoitovaikutusalue varmistetaan vielä gammakuvauksella suoraan toimenpiteen jälkeen. SIRT-hoitopäivänä tämän jälkeen isotooppi eli radioaktiivinen aine ruiskutetaan ohutta katetria pitkin hoidettavalle alueelle.

Toimenpide on yleensä kivuton, mutta SIRT-hoitoon liittyen kipuja tai pahoinvointia saattaa ilmetä muutaman tunnin kuluttua toimenpiteen jälkeen. Tarvittaessa sinulle annetaan kipu- ja pahoinvointilääkettä. SIRT-hoidon jälkeen voi myös tulla kuumeilua.

**TOIMENPITEEN JATKOHOITO**

Esivalmistelutoimenpiteen jälkeen sinut siirretään isotooppikuvaukseen ja sen jälkeen jatkohoitoon vuodeosastolle. Hoidon jälkeiset vuodelevot ja haulipussien pitoajat riippuvat siitä, mistä tutkimus on tehty ja miten pistopaikka on suljettu.

SIRT-hoitopäivänä siirryt heräämöön jatkohoitoon, josta pääset vuodeosastolle voinnin salliessa.

SIRT-hoidon jälkeen voi ilmaantua väsymystä ja voimattomuutta, kuumeilua, oikean ylävatsan kipua sekä pahoinvointia ja/tai oksentelua. Esilääkityksen vuoksi autolla ajo on kielletty tutkimuspäivänä. Lääkkeen vaikutus saattaa jatkua useita tunteja, aiheuttaen esimerkiksi väsymystä ja muistihäiriöitä.

**LISÄTIETOA**

Lisätietoa kuvantamistutkimuksista, säteilystä, röntgensäteilyn vaikutuksesta ja eri tutkimusten säteilyaltistuksesta saat internetistä ​

<www.tutkimukseen.fi>

<www.stuk.fi>

**YHTEYSTIEDOT**

Mikäli varattu aika ei sovi sinulle, ota yhteys lähettävään yksikköön.

Jos sinulla on kysyttävää tutkimuksesta, ota yhteys Röntgen 1,

puh 017-173 322 / toimisto, arkisin klo 8.00 - 14.30. Tähän numeroon voit jättää soittopyynnön ja hoitaja/tutkimuksen suorittava lääkäri ottaa sinuun yhteyttä.